Ane Halsboe-Jørgensen (S), 2024-04-11:
Tak for det.
Jeg kan starte med at tage imod den udstrakte hånd og sige, at vi til fulde deler den bekymring.
Det har jeg også tidligere tilkendegivet, og det har jeg også tidligere udtalt offentligt.
Både i forhold til det folketingsspørgsmål og den videre drøftelse, som ordføreren for forslagsstillerne henviser til, er jeg en til en enig i bekymringen og også i frustrationen.
Det eneste, der så gør, at vi ikke bare siger, at lad os gøre det i morgen, er et spørgsmål om ønsket om at finde en model, der så også er gennemtænkt på tværs af de forskellige områder, som det her rager ind over.
Det er et spørgsmål om at finde en løsning, hvor vi sikrer, at de her mennesker, der er dømt til psykiatrisk behandling, så vidt muligt bliver ligestillet med dem, der afsoner i almindelige fængsler.
Som ordføreren for forslagsstillerne også er inde på, har man lyst til, at det skal ske i morgen.
Men det er ikke så enkelt endda, desværre.
Når man åbner kassen, dækker retspsykiatrien over en række forskellige domstyper.
Når man afsoner i et almindeligt fængsel, har man mulighed for at tjene penge til personlige fornødenheder.
Den mulighed er der ikke på samme måde i retspsykiatrien.
Derfor skal det også afdækkes, om patienter i retspsykiatrien på anden vis skal have adgang til mindre beløb til personlige fornødenheder.
Inden for det retspsykiatriske system er der også forskel på, om man selv betaler sit ophold eller ej.
På en institution som Kofoedsminde for kriminelle udviklingshæmmede betaler de dømte selv en del af huslejen.
Det skal der også i et eller andet omfang tages højde for.
Retspsykiatrien er et komplekst område, og det bliver ikke mindre komplekst af, at der er forskellige myndigheder involveret.
Derfor skal det også afdækkes, hvordan information om de enkelte patienters domme og ydelser kan deles på tværs af sundhedsvæsen, kriminalforsorg, Udbetaling Danmark og kommunerne.
Som minister er jeg optaget af, at det her lykkes, men at det også gennemføres grundigt og gennemarbejdet på en måde, så det kan administreres af vores myndigheder, og som ikke skaber en hel masse bureaukrati og administration.
Jeg vil samtidig også understrege, at intentionen, frustrationen og ønsket om, at de her historier ikke findes i fremtiden, den her situation, hvor vi har fulde ydelser til retspsykiatriske patienter, samtidig med at de indlagte ikke har udgifter til kost og logi, skal vi ændre – det skal vi ændre.
På den måde er det, præcis ligesom i de tidligere tilkendegivelser fra mig, en helt åben dør, der sparkes ind.
Det er på mange måder et spørgsmål om noget meget grundlæggende i vores velfærdssamfund, men også en følelse af ret og rimeligt.
Jeg er minister for en række ydelser, som i nogle tilfælde er det allernederste sikkerhedsnet, vi har.
Vi har besluttet at have et samfund, hvor vi holder hånden under mennesker, der ikke kan selv, f.eks. hvis man mister sit arbejde eller bliver syg.
Det mener jeg er en helt grundlæggende god idé.
Jeg mener, at det er en helt grundlæggende god samfundsmodel, vi har fået skabt.
Men den bekymring over, om det så kan slå revner, hvis vi har eksempler som de her med mennesker, der er sigtet eller dømt, indlagt i retspsykiatrien i længere tid på grund af alvorlig kriminalitet og så samtidig hæver en anselig sum fra det offentlige.
Derfor skal den klare melding her i regeringsindlægget være, at vi til fulde deler intentionen.
Vi har en bekymring omkring tidshorisonten i beslutningsforslaget.
Jeg vil hellere, at vi laver en gennemarbejdet model, der ikke bagefter viser sig at skabe en hel masse bureaukrati, og hvor myndighederne ikke kan tale sammen, end at vi jager til at gøre det hen over efteråret.
Så hvis vi kan blive enige om at sige, at det er de politiske drøftelser, der starter op i indeværende år, og at vi så derefter fremsætter et lovforslag hurtigst muligt, når vi politisk er blevet enige, så er regeringspartierne klar til at bakke det op.
Men det er det, der skal til, for at vi kan støtte beslutningsforslaget.
Intentionen er vi helt enige i.
Tak for ordet.